Pasgetroudes in huis doodgeskokArgieffoto bloot ter illustrasie. (Foto: Unsplash) City Power in Johannesburg het Maandag ’n dringende ondersoek gelas na die dood van ’n pasgetroude paartjie in hul huis in Crosby naby Mayfair. Zaheer Sarang (28) en sy vrou, Nabeelah Khan (24), het vermoedelik doodgeskok. Hul liggame is Sondag omstreeks 17:30 in die stort van hul huis aangetref. Die paartjie is maar twee weke gelede getroud. Kapt. Mavela Masondo, Gautengse polisiewoordvoerder, sê daar word vermoed dat Sarang en Khan doodgeskok het hoewel die polisie nog wag op die uitslae van ’n nadoodse ondersoek om die presiese oorsaak van hul dood te bepaal. Isaac Mangena, woordvoerder van City Power, het intussen gesê Mongezi Ntsokolo, die uitvoerende hoof van die kragverskaffer, het ’n span aangesê om dringend ondersoek in te stel na bewerings dat die egpaar weens ’n foutiewe kragkabel doodgeskok het. Daar word beweer dat die stukkende verbinding toegeskryf kan word aan ’n probleem met ander onwettige verbindings in die omgewing. Mangena sê die span is sedert vanoggend besig met ’n voorlopige ondersoek om die probleem te bepaal en meer besonderhede sal later bekend bekend gemaak word. “Terwyl ons besig is met ondersoeke, doen ons ’n beroep op inwoners om nie met elektrisiteitsinfrastruktuur te peuter nie aangesien vandalisme en onwettige verbindings daartoe kan lei dat die stroombaan onklaar raak,” het Mangena gesê. Die polisie doen ’n geregtelike doodsondersoek.